**UREDBA O ISPLATI POMOĆI RADNICIMA OD STRANE POSLODAVCA**

**(“Službene novine Federacije BiH“, broj: 8/25)**

Član 1.

(Predmet Uredbe)

Ovom uredbom uređuje se pravo na isplatu pomoći radnicima od strane poslodavca, dinamika i visina isplate kao i način realizacije.

Član 2.

(Pravo na pomoć)

1. Pravo na pomoć iz člana 1. ove uredbe ima lice koje ima zasnovan radni odnos sa poslodavcem u skladu sa članom 4. Zakona o radu (“Službene novine Federacije BiH“, br. 26/16, 89/18, 44/22 i 39/24).
2. Pravo na pomoć iz člana 1. ove uredbe imaju poslodavaci koji:

* redovno isplaćuju plaće i uplaćuju doprinose za zaposlene u skladu sa važećim propisima;
* nemaju neizmirenih obaveza po osnovu poreza i doprinosa kao i izuzetno, ukoliko su zaključili sporazum sa Poreznom upravom Federacije Bosne i Hercegovine (u daljem tekstu: Porezna uprava) o odgodi ili plaćanju obaveza u ratama, u skladu sa posebnim propisima koji ovo regulišu i uredno izmiruju obaveze u skladu sa zaključenim sporazumom.

Član 3.

(Iznos pomoći)

1. Poslodavac može, na osnovu ove uredbe, izvršiti isplatu pomoći svojim radnicima do 450,00 KM (četiri stotine i pedeset KM) mjesečno u skladu sa finansijskim mogućnostima i pravilima propisanim ovom uredbom.
2. Poslodavac može izvršiti isplatu pomoći radniku i u iznosu koji je manji od iznosa iz stava (1) ovog člana.
3. Pomoć iz stava (1) ovog člana može se isplatiti u periodu od dana stupanja na snagu ove uredbe a najkasnije do dana prestanka važenja ove uredbe.
4. Poslodavac ne može primjeniti odredbe Uredbe na način da radniku umanji plaću koja mu je obračunata i isplaćena za mjesec novembar 2024. godine.
5. lsplata pomoći iz stava (1) ovog člana će se vršiti isključivo na transakcijske račune radnika.
6. Pomoć iz ovog člana se ne smatra plaćom ili naknadom plaće prema odredbama Zakona o radu.

Član 4.

(Dinamika isplate)

Isplata pomoći zaposlenicima se može vršiti mjesečno, najkasnije do zadnjeg dana u mjesecu za prethodni mjesec.

Član 5.

(Osnov za isplatu pomoći)

Poslodavac je dužan donijeti interni akt kojim će se, između ostalog, urediti iznos i uslovi isplate pomoći radnicima.

Član 6.

(Pojedinačni akti)

Pojedinačni akti, koje donosi poslodavac za ostvarivanje prava iz člana 2. ove uredbe, obavezno se donose u pisanom obliku.

Član 7.

(Izvještavanje)

1. Poslodavac je dužan, do 07. u mjesecu za protekli mjesec u kojem je izvršena isplata pomoći, dostaviti nadležnoj Poreznoj ispostavi Izvještaj o isplati pomoći.
2. Porezna uprava će po prijemu navedenog Izvještaja izvršiti kontrolu ispunjenosti uslova za isplatu pomoći propisanih ovom uredbom.
3. Obrazac Izvještaja iz stava (1) ovog člana nalazi se u prilogu ove uredbe i čini njen sastavni dio.
4. Porezna uprava je dužna zbirne podatke iz izvještaja iz stava (1) ovog člana, dostaviti Federalnom ministarstvu finansija (u daljem tekstu: Ministarstvo) do kraja mjeseca za prethodni mjesec.
5. Ministarstvo će mjesečno dostavljati Vladi Federacije Bosne i Hercegovine (u daljem tekstu: Vlada) informaciju o izvršenim isplatama, u skladu sa ovom uredbom, u cilju praćenja efekata ove uredbe.

Član 8.

(Stupanje na snagu i prestanak važenja)

Ova uredba stupa na snagu danom donošenja i objavit će se u “Službenim novinama Federacije BiH“, a prestaje važiti 31.07.2025. godine.

**IZVJEŠTAJ O ISPLATI POMOĆI U SKLADU SA UREDBOM**

**za \_\_\_\_\_\_\_\_\_\_\_\_\_(mjesec) 2025. godine**

Prvi dio – Podaci o poslodavcu

|  |  |  |
| --- | --- | --- |
| JIB | Naziv poslodavca | Adresa poslodavca |
|  |  |  |

Drugi dio – Podaci o isplaćenoj pomoći

|  |  |
| --- | --- |
| Ukupan broj radnika kojim je pomoć isplaćena | Ukupan iznos isplaćene pomoći za izvještajni mjesec |
|  |  |

Datum podnošenja izvještaja \_\_\_\_\_\_\_\_\_\_\_\_\_\_

**MP**

**Potpis poslodavca**

**\_\_\_\_\_\_\_\_\_\_\_\_\_\_\_\_\_**